Vermy Die Valstrik In Jou Huwelik
Home / Vermy Die Valstrik In Jou Huwelik
Hulle is op 'n plek van geestelike groei, maar is honger en dors in hulle emosionele of fisieke verhouding met hul maat. As jy emosioneel of seksueel honger genoeg is, sal jy soveel makliker voor 'n versoeking swig wat daardie leemte vul.
• Kleintyd-seer weens verwerping (soos bv. 'n gebrekkige emosionele verhouding met jou ouers) is na my mening een van die algemeenste redes waarom selfs Christene na ander vir erkenning en liefde uitreik. Ons neem verkeerdelik aan dat ons met ons wedergeboorte sommer oornag van al ons emosionele bagasie ontslae is. Maar dit is 'n geestelike leuen wat baie Christene laat struikel. Jou maat kan nie die pyn van jou kinderjare genees nie. Wanneer ons toelaat dat God ons van die seer, bitterheid en pyn uit ons verlede genees, kan ons werklik gesond genoeg wees om versoeking te weerstaan.
• Duisende mense sukkel met wellus wat sy ontstaan in die kinderjare het – die tipiese voorbeeld van 'n kind wat jonk aan pornografie blootgestel is, of op 'n vroeë ouderdom seksuele speletjies begin speel het. In die volwasse lewe kan diesulkes gevolglik seksueel struikel, ondanks die feit dat hulle gered is.
'n Paar openbarings oor affairs
• Owerspel behels selde wat iemand vír iemand anders voel, maar eerder hóé iemand by die ander persoon voel. Daarom sê mense bv.: "Ek het vir die eerste keer weer lewend gevoel."
• As jy lank genoeg in die woestyn honger of dors in jou man- of vrouwees is, sal jy bereid wees om enig-iets vir oorlewing te eet of te drink. 'n Vrou kan byvoorbeeld swig omdat die 'ander' man regtig luister en haar eie man nooit vir haar tyd maak nie. 'n Man kan dalk voel dat sy vrou hom altyd kritiseer, terwyl die vrou by die werk hom soos 'n held laat voel.
• Geen owerspel begin oornag nie. Dit begin by 'n leemte – emosioneel of seksueel – hetsy in jou huwelik, of in jou eie menswees en identiteit. Die satan kom as 'n engel van die lig, 'n wolf in skaapsklere, en verwoes die huwelik subtiel.
• Al hoe meer vroue beland in owerspelige verhoudinge – selfs al is dit net 'n emosionele verhouding. Seks is nie die kwalifiserende daad vir owerspel nie – 'n intieme verhou-ding buite jou huwelik is owerspel.
Rooi ligte wat flikker
Die grootste fout om te maak, as jy dalk in hierdie stadium persoonlike dinge met iemand anders van die teenoor-gestelde geslag deel, is om dit te ontken. "Ek gesels net met hom!" Sien die rooi ligte vroeg raak. Hulle is onder meer:
• Jy deel intieme dinge met iemand sonder jou maat se medewete
• Jy begin jou maat onbewustelik met die ander een vergelyk
• Jy raak geïrriteerd met jou maat omdat hy/sy jou nie so goed verstaan soos die ander persoon nie
• Jy vee e-posse/sms'e uit sodat jou maat dit nie kan sien of lees nie
• Jy benodig nie meer jou maat se raad en ondersteuning nie
• Jy kan nie wag om die ander persoon te sien nie en dink gereeld aan hom/haar
• Jy bestee meer tyd met hierdie persoon as wat van jou verwag word
• Jy doen moeite om by hierdie persoon uit te kom en is bereid om jou gesin af te skeep of leuens te vertel – net om by hom/haar te wees
• Jy begin koketterig praat en maak langer en meer intens oogkontak as met ander mense.
• Jy doen moeite met jou voorkoms as jy weet jy gaan die persoon sien.
• Jy bid nie meer vrymoedig nie en skram weg van geestelike intimiteit met jou maat.
Wat staan ons te doen?
Een van die belangrikste dinge wat jy vir jou huwelik kan doen, is om daagliks in gesprek met God te wees. Die Woord leer dat ons dat jou eggenoot die enigste put moet wees by wie jy mag water drink (Spr 5:15) en dat ons ons harte en gedagtes moet bewaak (Spr 4:23).
Dit is belangrik vir ons huwelike dat ons voortdurend leergierig oor die Woord en geestelike groei is. God wíl en kán ons genees as ons Hom net toelaat. En moenie dink dat jy geestelike aanslae met kopkennis en eie vaardighede kan oorwin nie: "…ons voer nie die stryd met menslike wapens nie…" 2 Kor 10:3-4. Wanneer mense bevry word van hierdie bindinge, besef hulle hoe hierdie strik vernietiging in hulle lewe gesaai het. 2 Tim 2:26 leer: "Dan sal hulle weer tot nugtere insig kom en vry raak uit die vangstrik van die duiwel, waarmee hy hulle gevange gehou het om sy wil te gehoorsaam."
Wanneer jy op die Heilige Gees ingestel is, sal Hy jou vermaan en waarsku. As jy in 'n verhouding met God is, sal jy mos begeer om te gehoorsaam en die riglyne van die Woord te volg.
Maak gereeld seker dat jy weet wat jou maat se emosionele, geestelike en seksuele behoeftes is. Kies om dit te eer en daagliks in jou verbond te belê. Mag almal wat hierdie lees, nie net die beskerming van God in hulle huwelike geniet nie, maar ook kies om met hulle keuse hulle huwelik te dien en te eer!
GRETHA WIID is 'n verhoudingskenner, gasspreker en outeur. Kontak haar by: www.grethawiid.co.za of Facebook: Gretha Wiid